钦定古今图书集成/理学汇编/文学典/第173卷 > 徐师曾文体明辩 > 《沁园春》〈将止酒戒使勿近杯〉宋·辛弃疾
## 钦定古今图书集成/理学汇编/文学典/第173卷 > 徐师曾文体明辩 > 《沁园春》〈将止酒戒使勿近杯〉宋·辛弃疾

杯。汝前来，老子今朝，点检形骸。甚长年抱渴，咽如焦
釜，于今喜溢，气似奔雷。漫说刘伶，古今达者，醉后何
妨死便埋。浑如许，叹汝于知己，真少恩哉。　更凭歌
舞为媒。算合作人间鸩毒猜。况疾无小大，生于所爱，
物无美恶，过则为灾。与汝成言，勿留亟退，吾力犹能
肆汝杯。杯再拜，道麾之即去，有召须来。